Paralotniowy kurs bezpieczyństwa chodziył za mnōm już ze dwa lata ale sztyjc coś inkszego sie porobiało i czas uciekoł. Latoś sie wziōnach za sia i noreszcie zapisałach sie na wyjazd. Padło na czesko szkoła el Speedo beztuż że majōm cołkiem dobre opinie.
Potym yny spakować sie roztropnie na rajza i jada!
A jakby kiery był dociyrny to tu szlabikuja o tym jako zaczłach moi przigody z furganiem: Jako sie to wszysko zaczło z tymi paralotniami.
Czechy
Piyrszy dziyń my mieli teoria bo pogoda nie dopisywała i nie było co nosa wyściubiać na dwór. Na drugi dziyń my pojechali na Javorovy Vrch na podstawowe manewry typu front, klapa, huśtawka i epne uszy. Wtajemniczyni wiedzōm o co sie rozchodzi 😉
Austria
W nocy my sie przemieściyli do Austrie i zaczły sie konkrety nad wodōm. Czamu nad wodōm? Ano skuli tego, że jakby kiery sie zaplontōł w swoja paralotnia przy kierymś niecherskim manewrze i by wpod do jeziora to szło by go gibko wyłowić. Wszyjscy my mieli ze sobōm kamizelki ratunkowe w razie takigo umfala.
Nad jeziorym ćwiczyli my spirale, jednostronne przeciągnięcia, full stalle, negatywki, klapy i fronty na speedzie no i wing overy do ochotników (w tym do mie! Super rzecz!). Moc było emocji i strachu tyż. Jezderkusie, jak ech roz za fest skrzidło przeciągła to mi sie zdało że już po mie 😀
Ale w końcu wszysko poszło dobrze i ani jo ani żodyn inkszy pilot nie plōmpsnył do wody. Łajba stoła na pogotowiu podle kraja jeziora ale na szczęści sie nie przidała i wszyjscy na sucho skończyli kurs.
Jedyn dziyń po połedniu za fest wioło to my se poszli pozwiedzać Halstat. Znajdlimy fajne nieuczęszczane dróżki i szło se dychnyć od turystów blisko natury, tak jak nojbardzi lubia 🙂
Moc sie nauczyłach i ciesza sie że w końcu sie zebrałach na taki wypad. Teroz… bele do jakigo nastympnego!
szl_Latn szl_Latn szl_Latn szl_Latn szl_Latn ban_Latn szl_Latn szl_Latn szl_Latn szl_Latn szl_Latn